Sklep Skupnega odbora EGP

št. 10/94

z dne 12. avgusta 1994

o spremembah Protokola 31 k Sporazumu EGP o sodelovanju na posebnih področjih zunaj okvira štirih svoboščin

SKUPNI ODBOR EGP JE

ob upoštevanju Sporazuma o Evropskem gospodarskem prostoru, kakor je bil prilagojen s Protokolom o prilagoditvi Sporazuma o Evropskem gospodarskem prostoru, v nadaljnjem besedilu Sporazum, in zlasti členov 86 in 98 Sporazuma,

ker člen 1 Protokola 31 k Sporazumu predpisuje sodelovanje na področju raziskav in tehnološkega razvoja v zvezi z izvajanjem tretjega okvirnega programa Skupnosti (1990 do 1994) [1] prek njegovih posebnih programov;

ker je to sodelovanje primerno nadaljevati pri izvajanju četrtega okvirnega programa Skupnosti (1994 do 1998) [2] prek njegovih posebnih programov;

ker bi bilo torej treba spremeniti Protokol, da se omogoči to podaljšano sodelovanje od dne sprejetja prej omenjenega četrtega okvirnega programa,

SKLENIL:

Člen 1

Člen 1 Protokola 31 k Sporazumu se nadomesti z naslednjim:

"Člen 1

Raziskave in tehnološki razvoj

1. Države Efte od 1. januarja 1994 sodelujejo pri izvajanju okvirnih programov dejavnosti Skupnosti na področju raziskav in tehnološkega razvoja iz odstavka 5 prek sodelovanja v njihovih posebnih programih.

2. Države Efte finančno prispevajo k dejavnostim iz odstavka 5 v skladu s členom 82(1)(a) Sporazuma.

3. Države Efte v celoti sodelujejo v vseh odborih ES, ki Komisiji ES pomagajo pri upravljanju, razvoju in izvajanju dejavnosti, omenjenih v odstavku 5.

4. Glede na posebno naravo sodelovanja, predvidenega na področju raziskav in tehnološkega razvoja, so predstavniki držav Efte poleg tega povezani z delom Odbora za znanstvene in tehnične raziskave (Crest) ter drugih odborov ES, s katerimi se Komisija ES posvetuje na tem področju, kolikor je potrebno za dobro delovanje navedenega sodelovanja.

5. Ta člen se nanaša na naslednje akte Skupnosti ter akte na njihovi podlagi:

— 390 D 0221: Sklep Sveta 90/221/EGS/Euratom z dne 23. aprila 1990 o okvirnem programu dejavnosti Skupnosti na področju raziskav in tehnološkega razvoja (1990 do 1994) (UL L 117, 8.5.1990, str. 28),

— 394 D 1110: Sklep št. 1110/94/ES Evropskega parlamenta in Sveta z dne 26. aprila 1994 o četrtem okvirnem programu dejavnosti Evropske skupnosti na področju raziskav in tehnološkega razvoja ter demonstracij (1994 do 1998) (UL L 126, 18.5.1994, str. 1).

6. Za oceno in večje preusmeritve dejavnosti v okvirnih programih dejavnosti Skupnosti na področju raziskav in tehnološkega razvoja, omenjenih v odstavku 5, velja postopek iz člena 79 (3) Sporazuma.

7. Sporazum po eni strani ne posega v dvostransko sodelovanje, ki poteka na podlagi okvirnega programa dejavnosti Skupnosti na področju raziskav in tehnološkega razvoja (1987 do 1991) [3], in na drugi strani, če zadeva sodelovanje, ki ni zajeto v Sporazumu, v dvostranske okvirne sporazume o znanstvenem in tehničnem sodelovanju med Skupnostjo in državami Efte."

Člen 2

Ta sklep začne veljati 1. novembra 1994 pod pogojem, da so bila Skupnemu odboru EGP predložena vsa uradna obvestila v skladu s členom 103(1) Sporazuma.

Člen 3

Ta sklep se objavi v sklopu EGP in v Dopolnilu EGP Uradnega lista Evropskih skupnosti.

V Bruslju, 12. avgusta 1994

Za Skupni odbor EGP

Predsednik

H. Hafstein

[1] UL L 117, 8.5.1990, str. 28.

[2] UL L 126, 18.5.1994, str. 1.

[3] 387 D 0516: Sklep Sveta 87/516/EGS z dne 28. septembra 1987 (UL L 302, 24.10.1987, str. 24).

--------------------------------------------------